Tomas Svensson
<s>Tomas Runar Svensson (Eskilstuna, 22. kolovoza 1968.) je bivši švedski rukometni golman i reprezentativac, rukometni trener i bivši trener golmana danske reprezentacije.</s><s>Svensson je bio, uz Andreja Lavrova i kasnije Petera Gentzela, najbolji golman svoje generacije, a sa švedskom reprezentacijom je bio dvostruki svjetski i trostruki europski prvak.</s>

<s>Tomas Svenssson je svoju rukometnu karijeru započeo u lokalnom klubu IF Guif Eskilstuna, gdje je igrao do 1990. godine.</s><s>Karijeru je odlučio nastaviti u španjolskom klubu Atlético Madrid, s kojim je u dvije sezone dvaput bio treći u Španjolskoj.</s><s>Tokom 1991. godine, Svensson i njegova djevojka su preživjeli avionsku nesreću na Scandinavian Airlines letu 751.</s><s>Godine 1992., kada se njegov klub gasi, Svensson prelazi u klub Bidasoa Irún, s kojim će u tri sezone osvojiti nacionalni kup, prvenstvo, superkup i Ligu prvaka.</s><s>Potonja tri natjecanja osvojena su tokom 1995. godine.</s><s>Dobre partije u Bidasoi privukle su pažnju Barcelone, koja je 1995. godine kupila Svenssona.</s><s>Kao prvi golman kluba, Svensson je u sedam godina igranja osvojio cijelu seriju natjecanja, među kojima je bilo pet nacionalnih prvenstava i pet Liga prvaka.</s>

<s>Godine 2002., Svensson odlazi u njemačku ligu, gdje tri sezone igra za HSV Hamburg.</s><s>S Hamburgom je osvojio DHB-Superkup 2004. godine.</s><s>Povratak u Španjolsku uslijedio je 2005. godine, kada potpisuje za Portland San Antonio.</s><s>Iako će u klubu provesti četiri sezone, neće uspjeti ponoviti uspjehe koje je imao s Bidasoom i Barcelonom.</s><s>Dvije sezone, od 2009. do 2011., igrao je za BM Valladolid, a posljednju sezonu, prije umirovljenja 2012. godine, proveo je igrajući za Rhein-Neckar Löwen.</s><s>Nakon igračkog umirovljenja, Svensson je ostao u Löwenu gdje je isprva radio kao trener golmana, a onda i dvije sezone kao trener prve momčadi zajedno s Guðmundurom Guðmundssonom.</s><s>Godine 2014. odlazi u SC Magdeburg na mjesto trenera golmana, poziciju koju je iste godine preuzeo i u danskoj reprezentaciji, i tamo postaje trener prve momčadi zajedno s Bennetom Wiegertom.</s><s>Klub napušta 2015. godine, a naredne godine se povlači i s trenerske pozicije u danskoj reprezentaciji.</s>

<s>Reprezentativnu karijeru započeo je 1988. godine te je u 20 godina igranja skupio 327 nastupa i bio jedan od oslonaca švedske reprezentacije.</s><s>U dva je navrata bio svjetski prvak (1990., 1999.), a tomu je dodao još i dvije bronce (1993., 1995.).</s><s>Na Europskim prvenstvima 1994., 2000. i 2002. je također osvojio zlato (1994. je bio i najbolji golman turnira, prvi koji je dobio tu titulu), a bio je i trostruki dobitnik srebrne olimpijske medalje (1992., 1996., 2000.).</s>

<s>Švedski rukometaši
Švedski rukometni treneri
Svjetski prvaci u rukometu
Europski prvaci u rukometu</s>

